KKP รายได้ดอกเบี้ยพุ่ง-สำรองลดฮวบ! ดันกำไร Q2 โต 50% ทะลุ 2 พันล้าน
KKP รายได้ดอกเบี้ยพุ่ง-สำรองลดฮวบ! ดันกำไรไตรมาส 2/65 โตทะลัก 50% แตะ 2 พันลบ. จากปีก่อน 1.35 พันลบ. ดันผลงาน 6 เดือนแรก ทะลุ 4 พันลบ. โต 45% จากปีก่อน 2.81 พันลบ. คุม NPL อยู่ที่ 3.03%
KKP รายได้ดอกเบี้ยพุ่ง-สำรองลดฮวบ! ดันกำไรไตรมาส 2/65 โตทะลัก 50% แตะ 2 พันลบ. จากปีก่อน 1.35 พันลบ.
20 ก.ค. 2565

ธนาคารเกียรตินาคินภัทร จำกัด (มหาชน) หรือ KKP รายงานผลการดำเนินงานไตรมาส 2/2565 สิ้นสุดวันที่ 30 มิถุนายน 2565

โดยผลประกอบการไตรมาส 2/2565 เพิ่มขึ้นส่วนใหญ่มาจากในส่วนของธุรกิจธนาคารพาณิชย์ที่ปรับเพิ่มขึ้นทั้งในส่วนของรายได้ดอกเบี้ยสุทธิและรายได้ค่าธรรมเนียมจากธุรกิจการให้สินเชื่อตามการขยายตัวของสินเชื่อ ในขณะที่ค่าใช้จ่ายสำรองยังคงปรับลดลงตามคุณภาพของสินเชื่อที่ยังคงอยู่ในระดับที่บริหารจัดการได้ดี
สำหรับไตรมาส 2/2565 รายได้ดอกเบี้ยสุทธิปรับเพิ่มขึ้นร้อยละ 18.0 จากการที่สินเชื่อของธนาคารยังคงมีการขยายตัวได้ดีต่อเนื่อง โดยธนาคารยังคงมุ่งเน้นการขยายสินเชื่อไปในประเภทที่ให้ผลตอบแทนที่เหมาะสมและมีคุณภาพสินเชื่อที่ดี โดย ณสิ้นไตรมาส 2/2565 สินเชื่อมีการขยายตัวที่ร้อยละ 9.7 จากสิ้นปี 2564
ธนาคารยังคงมุ่งเน้นการบริหารค่าใช้จ่ายอย่างมีประสิทธิภาพ โดยอัตราส่วนค่าใช้จ่ายในการดำเนินงานต่อรายได้สุทธิสำหาหรับไตรมาส 2/2565 อยู่ที่ร้อยละ 40.9 ในส่วนของการตั้งสำรองธนาคารยังคงรักษาความรอบคอบระมัดระวังในการพิจารณาสำรองผลขาดทุนด้านเครดิตที่คาดว่าจะเกิดขึ้น
โดยธนาคารมีการสำรองผลขาดทุนด้านเครดิตที่คาดว่าจะเกิดขึ้นสำหรับไตรมาส 2/2565 เป็นจำนวน 812 ล้านบาท ปรับลดลงจากไตรมาสเดียวกันของปีก่อน ตามคุณภาพสินเชื่อที่อยู่ในระดับที่บริหารจัดการได้ดี
ด้านอัตราส่วนสำรองต่อสินเชื่อที่มีการด้อยค่าด้านเครดิตยังอยู่ในระดับสูงที่ร้อยละ 169.1 สำหรับอัตราส่วนสินเชื่อที่มีการด้อยค่าด้านเครดิตต่อสินเชื่อรวม (์NPL) ณ สิ้นไตรมาส 2/2565 อยู่ที่ร้อยละ 3.03 อยู่ในระดับเดียวกับ ณ สิ้นปี 2564
สำหรับเงินกองทุน ธนาคารยังคงมีสถานะเงินกองทุนอยู่ในระดับที่สูงและเกินกว่าเกณฑ์ที่กำหนดโดยธนาคารแห่งประเทศไทย โดย ณ สิ้นไตรมาส 2/2565 ธนาคารมีอัตราส่วนเงินกองทุนทั้งสิ้นต่อสินทรัพย์เสี่ยงอยู่ที่ร้อยละ 15.39